Hraško, Igor, poslanec NR SR (2014-09-09):
Ďakujem pekne. Vážené kolegyne, kolegovia, máme tu návrh na skrátené legislatívne konanie o vianočnom príspevku pre dôchodcov. Ako tu už viackrát bolo spomenuté, absolútne, absolútne neexistuje žiadny dôvod na skrátené legislatívne konanie. Koniec koncov pred chvíľkou vám to prečítal aj kolega Švejna, ja to zopakujem ešte raz, absolútne žiadny dôvod na skrátené legislatívne konanie neexistuje. Jediný dôvod je, že si to SMER uzurpuje, to právo rozhodovať naozaj o všetkom takým hnusným, sprostým, podlým spôsobom. Má silu osemdesiatich troch, neviem, ako to nazvať, hlasovacích strojčekov, ktoré reagujú len na prsty a ruky pani podpredsedníčky bez vlastného názoru, bez vlastnej hlavy, teda bez použitia vlastnej hlavy. Mnohí z nich, mnohým z nich sa to určite nepáči, ale sú súčasťou tej sprostej mašinérie, tak ju musia, ako sa hovorí, keď chceš s vlkmi piť, musíš s nimi vyť, či ako to je. Takže skrátka, vrana k vrane sadá, rovný rovného si hľadá, takže sú v jednom spolku. Ako ešte raz opakujem, nie je absolútne žiadny dôvod na skrátené legislatívne konanie o vianočnom príspevku pre dôchodcov. Neverím totižto v to, že Sociálna poisťovňa má programátorov babrákov, ktorí to nedokážu behom pár dní, možno týždňov, urobiť. Ale ak majú šéfa, ktorý je absolútne mimo toho, že nedokáže riadiť túto Sociálnu poisťovňu, tak by mal odstúpiť. Pretože myslím si, že v riadnom legislatívnom konaní by sa to určite dalo stihnúť. Takže ak sa to robí kvôli tomu, kvôli nemu, tak potom je babrák, mal by odstúpiť. Za ďalšie, dnes sa začala schôdza zvláštnym spôsobom, tiež to už tuná bolo viackrát spomínané, kvôli voľbám. Obyčajní ľudia a nezávislé osobnosti tiež mali vyradené štyri návrhy zákonov, ale pritom my sa nezúčastňujeme volieb, my nepostavíme vlastných kandidátov. Tak nerozumiem dôvodu pani podpredsedníčky Laššákovej, z akého dôvodu vyradila naše návrhy zákonov. Áno, súvisia s voľbami, ale niektoré by tieto voľby ani neovplyvnili, pretože kým by, keby náhodou, čo o tom pochybujem, pretože to tak nikdy nie je, žeby nám schválila vládna strana nejaký zákon, aj keby ho schválila hypoteticky, aj tak by nenadobudol účinnosť a platnosť ešte pred konaním sa novembrových volieb. Takže nechápem dôvod, prečo to bolo vyradené takto. Hovorilo sa, že je to kvôli voľbám. No dobre, budiš. A toto je kvôli čomu? Ako to už bolo viackrát spomínané, ja to ešte raz zopakujem, pretože niektorí to asi nechceli počuť a stále to nechcú počuť. Ale nebojte sa, občania to počuť budú, pretože, našťastie, sa toto všetko celé nahráva a natáča. Je to kvôli voľbám, k ničomu inému. SMER-u klesajú preferencie, robia prešľapy v jednom kuse, rozhadzujú stá milióny, ktoré nám nepreplatí Európska únia, a pripravujú o to občanov Slovenskej republiky, všetkých. Samozrejme, tí, ktorí už majú nahrabané, nakradnuté, tým je to jedno, tých to veľmi neovplyvní, ale tých ostatných, tých chudobnejších to postihne a postihuje ich to stále. Aj tých dôchodcov, ktorým ideme naoko prispieť, ideme im dať darček vianočný, 12 eur. Prečo ešte dôchodcovia nemali zdvihnuté dôchodky o 10 eur mesačne? Alebo o 12 eur mesačne? No preto, že vládna strana rozkráda tento štát, rozkráda štátny rozpočet. Tam unikajú peniaze. Bolo by aj na dôchodky, bolo by aj na príspevky mladým rodinám, bolo by na príspevky aj pre našich podnikateľov, tých malých, nemyslím tých obrovských, ktorí si to dohodnú s vládnou stranou. Bolo by na všetko, keby sa tu nerozkrádalo a keby sa normálnym spôsobom hospodárilo. A ak by náhodou niekto protestoval, napríklad tam hore pán Čížiček, pardon, pán Číž, tak naozaj my by sme tu dneska nemuseli sedieť v tomto parlamentu a nemuseli, nemuseli by ste počúvať ani moje reči. Ja tu sedím preto, pretože vy nehospodárite dobre. Vybrakovávate tento štát. A keby ste to robili len teraz, ale vy ste to už robili predtým. A toto mi vadilo. Preto som nastúpil cestu sem a preto musíte teraz počúvať moju kritiku. A budem vás kritizovať naozaj dovtedy, kým sa toto nezmení. A budete to musieť počúvať. Chvalabohu, ešte mám na to právo, aj keď ho možno obmedzíte, pretože čas v rozprave sa dá tiež obmedziť, ale za ten krátky čas sa to dá urobiť. Nie je dôvod na skrátené legislatívne konanie. A okrem toho, dôchodcovia, musíte si uvedomiť, že niektorým vám príde vianočný príspevok, ale niektorým nie. Niektorým sa vám, žiaľ, nedostane. Darmo budete prosiť, darmo budete chodiť na Sociálnu poisťovňu, nedostanete vianočný príspevok. Ale tomu sa budem venovať až pri prerokovávaní samotného zákona. Teraz hovoríme o skrátenom legislatívnom konaní. Pán minister, vysvetlite mi, aké národohospodárske škody nám hrozia, keby sme išli v riadnom legislatívnom konaní? Ticho. Pozerá. Kuká, nič nepovie. No nemôže. Žiadne. Nám nehrozia žiadne národohospodárske škody. Ani ľudské práva nebudú tým upreté. Nič. Je to len sprostý populistický návrh vládnej strany, ktorá stráca preferencie, ktorá potrebuje prekryť svoje prešľapy, tak to dáva, že dôchodcom ide dať vianočný príspevok v skrátenom legislatívnom konaní, 12 eur aj pár centov. Je to hnusné, sprosté, podlé a vysmievate sa tým našim dôchodcom. Pretože, ako už aj kolega Hlina povedal, všetci dôchodcovia by si zaslúžili viac. Všetci. Ale aj pri tomto len selektujete a diskriminujete určitú skupinu dôchodcov, ktorí ten vianočný príspevok nedostanú. Toto je vaša sprostá filozofia. Žiaľ, je to tak. A ešte raz opakujem, nie je absolútne žiadny dôvod na skrátené legislatívne konanie. Ďakujem.